KYK: Ace ontken onenigheid met CR | Netwerk24
Deur Werner Beukes 13 Mei 2019 17:41
Ace Magashule, sekretaris-generaal van die ANC, het Maandag op die spesiale vergadering van die party se nasionale uitvoerende komitee (NUK) in Irene buite Pretoria enige onenigheid met pres. Cyril Ramaphosa ontken.
Magashule het die media in die St George Hotel, waar die party vergader het, te woord gestaan.
Pres. Cyril Ramaphosa Maandagmiddag op die ANC se spesiale NUK-vergadering in Irene buite Pretoria.Foto: Werner Beukes
"Ons werk saam as leiers van die ANC – ons is 'n kollektief," het hy gesê.
Dit volg op 'n meningsverskil tussen Magashule en die ANC se verkiesingshoof, Fikile Mbalula, oor die rol wat Ramaphosa as leier van die ANC in die verkiesing gespeel het.
Magashule meen die party se oorwinning in vandeesweek se verkiesing kan nie aan 'n individu gekoppel word nie maar dit is die uitslag van die ANC as party.
Volgens hom is daar Maandag slegs een besprekingspunt op die NUK se agenda: Die keuse van premierskandidate vir die agt provinsies waar die party die meerderheid van stemme in die verkiesing behaal het.
"Die NUK vergader om die premierskandidate te bespreek. Die uitslag van die vergadering sal môre (Dinsdag) bekend gemaak word."
Ace Magashule Maandag voor die spesiale vergadering van die NUK. Foto: Werner Beukes
Die party gaan nie nou die uitslag van die verkiesing bespreek nie. "Dit sal op 'n latere geleentheid bespreek word omdat elke aspek eers ontleed moet word," het Magashule gesê.
Die ANC het die verkiesing met 57,51% gewen en hy bly ná 'n groot stryd in Gauteng ook in beheer van agt provinsies.
Die NUK sal die leier van die ANC in die Wes-Kaap, waar die DA gewen het, ook Maandag bespreek, het Magashule gesê. Die ANC se provinsiale uitvoerende komitee (PUK) in die onderskeie provinsies het oor drie name vir die premierskap besluit wat Maandag deur die NUK bespreek word.